钦定古今图书集成/理学汇编/经籍典/第079卷 > 宋朱子大全集 > 《答刘君房》
## 钦定古今图书集成/理学汇编/经籍典/第079卷 > 宋朱子大全集 > 《答刘君房》

所喻，读《易》甚善。此书本为卜筮而作，其言皆依象数
以断吉凶。今其法已不传，诸儒之言象数者例皆穿
凿，言义理者又太汗漫，故其书为难读，此《本义》《启蒙》
所以作也。然《本义》未能成书，而为人窃出，再行模印，
有误观览。《启蒙》本欲学者且就《大传》所言卦画蓍数
推寻，不须过为浮说。而自今观之，如论《河图》《洛书》，亦
未免有剩语。要之此书真是难读，不若《诗》《书》《论》《孟》之
明白而易晓也。此是伪学，见识不审明者以为何如？